《游大酉洞天》
明代·陆粲

畴昔览山经，名迹等大酉。
乾坤辽阔吴楚长，倚剑青冥只翘首。
辽云万里今独来，怏意兹游信非偶。
主人亦清真，同余紫霞想。
旋披榛莽度巉岩，细窥阴洞琅玕长。
侧身初下觉黯黑，却立斯须忽爽朗。
千年古壁玉为色，垂乳晶荧翠犹滴。
仙人去后石函空，绿烟销尽藏书室。
金灯闪倏知有无，瑶草纷蕤乱朱碧。
吁嗟此奇观，乍到神欲竦。
盘涡嵌窦深不测，鸣流泄濑惊奔澒。
临厓拄杖听犹疑，白画或恐风雷动。
我从放逐西南陬，裹粮遍入名山游。
桃源逼侧岳麓小，眺远未得开双眸。
终然灵境谐夙好，造物似为踦人谋。
根盘路转更礧砢，石田如掌琪花軃。
奋衣欲往心翻然，水深泥滑愁无那。
何当秉炬破幽暗，净扫云床相对坐。
高秋晴日傥更来，待余为启青铜锁。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。